Piumbonu

U Piumbonu (o Piumbone) (Lavandula stoechas) hè un fiori chì faci partita di a famiglia di i Lamiaceae. Hè urighjinariu di i rigioni di u Mediterraniu, d'Africa di u Nordu, d'India è d'Asia.

 Discrizzioni 
A pianta hè alta 40-60 cm, eccizziunalamenti finu à 120 cm, di culori grisgicciu, incù un purtamentu erettu. A pianta hè arumatica.

I fogli sò pirsistenti, opposti, liniari, longhi 1-3 cm, larghi pochi millimitri. À l'ascella di i fogli sò insiriti ciuffa di fogli più chjuchi.

I fiora sò riuniti in un'infiuriscenza à spiga, ovatu-cilindrica è appena angulosa, longa 2-3 cm è surmuntata da un gruppu di 2-3 brattei beddi sviluppati, di culori viulinu, turchinu o malvu. U piumbonu fiurisci da maghju à aostu. I fiora ani un caliciu longu circa un mezu millimitru o appena di più. A curolla hè di culori turchinu-viulaceu è longa circa un mezu centimu. 

In l'ariali i più caldi a pianta entri in vegetazioni versu a fini di u vaghjimu o in pienu inguernu, in quiddi più freti di branu. L'ebbica di fiuritura principia, sicondu a ripresa vegetativa, da ghjinnaghju à maghju è cuntinueghja duranti parechji mesa. A pianta hè buttinata da l'abbi.

 Distribuzioni 
U piumbonu hè una pianta meditarrania, ma ùn hè micca prisenti in tutti i rigioni di u bacinu. Si trova in tutti i rigioni custieri di u Mari Tarraniu eccituatu in Libia, in Egittu è in u virsanti adriaticu di a Penisula taliana.

 In Corsica
U piumbonu hè prisenti è cumunu in Corsica.Jeanmonod & Gamisans (2013). Quand’eddu brusgia sciapitteghja ed hè par quissa ch’eddu hè chjamatu piumbonu.Infcor: 'piumbone', cunsultatu u 26 ghjugnu 2015. Hè ancu chjamatu u piubone o l'arba dritta.

Cunsirvazioni

U piumbonu hè una spezia largamenti cultivata par i so prubità urnamintali è arumatichi. Hè apradata in a fabricazioni di profumi, d'olii escinziali è di prudutti cusmetichi. Eppuri, par causa di a distruzzioni di u so ambienti naturali è di a racolta eccessiva, certi pupulazioni di piumbonu sò minacciati. I misuri di cunsirvazioni sò nicissarii pà prisirvà 'ssa spezia è assicurà a so sopravvivenza à longu andà. 

 Usi 
Ghjardinaghju
In u giardinaghju u piumbonu pò essa imprudatu par a rialisazioni d'orti meditarranii in cumpusizioni misti à i quali pò cunferiscia una certa biddezza par via di a so abbundanti fiuritura è l'intensità di i culori di i so infiuriscenzi.

Apicultura
U piumbonu hè un' intarissanti pianta melifera. U meli monuflora ottinutu da 'ssa pianta differisci in tuttu da u meli di lavanda di cultura: t'hà un gustu più fini ed hè pocu arumaticu. 'Ssu meli monuflora hè pocu prisenti annantu à u marcatu ed hè pruduttu soprattuttu in Sardegna è in l'isula d'Elba.

Medicinali

U piumbonu pruduci un oliu essinziali chì cunteni linalolu, linalil acitatu è cineolu. Com'è altri lamiacei hà prubità antisettichi, espetturanti è antispasmodichi.

In Corsica, si faciani i fumenti incù i fiora di u piumbonu par luttà contru a sinusita.Simonpoli (1982), p. 181.

 Gallaria d'imagini 

Noti

Bibliugrafia
 Gamisans, Jacques (1996), A flora endemica di Corsica, Edisud (in francese)
 Conrad, Marcella,  I corsi è e piante salvatiche, avà è innanzi, 1981, Adecec
 Paulu Simonpoli, E piante salvatiche - Cunniscenze è usi, 1982, Parcu Naturale di Corsica 
 Jeanmonod D. & Gamisans J. (2013) Flora Corsica (2 ed), Edisud.

 Liami 
 I pianti di Pecita: l'arba dritta 

Altri prugetti
 20px|link= Lavandula stoechas annantu à Wikimedia Commons.

Categoria:Lamiaceae
Categoria:Flora di Corsica